Îdareyê Berlînî hişyarîyêka bîne daye rejîmê Erdoganî ke binê prosesê adirbirnayîşî de zî îşxalkarîya xo rê dewam kena. Wezîrê Karan ê Teberî yê Almanî Heîko Maasî televîzyonê ZDF'yî rê qisey kerd û vat, "Goreyê ma, hêrişê dewleta Tirkî yê ser milîsanê Kurdî goreyê huqûqê mîyanneteweyî meşrû nîyê." Maasî hişyar kerd ke ê do ambargoyê serê Enqere bikê.
Maasî wina dewam kerd: "Eke îşxalkarîya winasêne goreyê huqûqê mîyanneteweyî nîyo, o çax na yena meneya binpaykerdişî yê huqûqê mîyanneteweyî ya." Maasî îfade kerd ke ê do seba ke îşxalkarîya Tirkîya bivindarnê tê bigêrê. Maasî derheqê adirbirnayîşê bi mabençîya DYA de vat, "Ma do pêroyê hêzanê xo têna seba adirbirnayîşê 5 rojên ney, beno ke zêdêr bikê û gama ke dima bêra eştene, seba qedînayîşê îşxalkarîye kar bikê."
Maasî bale ante serê peymana multecîyan a serra 2016a ke rayberîya Almanya de mabênê Bruksel-Enqere de amebî îmzakerdene, û  vat ke nê rojan de vatişê Erdoganî yê 'ma do beran abikê' rê bi şik ewnîyenê. Maasî vat ê do Tirkîya reyde derheqê bi zorî berdişê multecîyanê 'Herêma Asayîşêne'a  ke Tirkîya wazena serê sînorî de saz bike de pêvînayîş bikê, "Karêko ke goreyê ma meşrû û huqûqî nîyo rê ma pereyan nêdê."
Wezîrê Karanê Teberî yê Almanî da zanayene ke Yewîya Ewropa de seba ke ambargoyanê serê Tirkîya bîyarê serê masa û wina dewam kerd: "Ma bi zelalî vanê ke ma do ambargoyan bikê, nê ambargoyan de ambargoyê ekonomîkî vernî de yeno. Seba naye ma prosesê adirbirnayîşî taqîb kenê. Ma wazenê bizanê ke Tirkîya senî tê gêrena."
